ชาวมุสลิมยะลา ฉลองอีฎิ้ลฟิตริ”ร่วมละหมาด  อย่างคึกคัก
ชาวมุสลิมยะลา ร่วมละหมาดอีด “อีฎิ้ลฟิตริ” ที่ศูนย์เยาวชนเทศบาลนครยะลา กว่าสองพันคน



วันนี้ ( 25 มิ.ย 60) เครือข่ายองค์กรมุสลิมและมัสยิด ชุมชนในพื้นที่ จ.ยะลา จัดพิธีละหมาดอีด เนื่องในวันอีฎิ้ลฟิตริ หรือฮารีรายอปอซอ ฮิจเราะห์ศักราช 1438 ขึ้นที่ศูนย์เยาวชนเทศบาลนครยะลา อ.เมือง จ.ยะลา เพื่อให้ชาวไทยมุสลิมในพื้นที่ จ.ยะลา และพื้นที่ใกล้เคียง ได้ร่วมเฉลิมฉลองเทศกาลฮารีรายออีฎิ้ลฟิตริ หลังจากที่ชาวมุสลิม ได้ปฎิบัติศาสนกิจด้วยการถือศีลอดตามบทบัญญัติ มาตลอดระยะเวลา 1 เดือน ในเดือนรอมฎอน โดยมีชาวมุสลิม ทั้ง มุสลิมีน(ชาย) มุสลิมะห์ (หญิง) และเด็กๆ เข้าร่วมละหมาด อีฎิ้ลฟิตริ กว่า 2,000 คน

ซึ่งการละหมาดครั้งนี้ โดยมีนายศุภณัฐ สิรันทวิเนติ เลขาธิการศูนย์อำนวยการบริหารจังหวัดชายแดนภาคใต้ นายเจษฎา จิตรัตน์ ปลัดจังหวัดยะลา เดินทางมาร่วมแสดงความยินดีพร้อมทั้งพบปะกับพี่น้องชาวมุสลิมที่มาร่วมพิธีละหมาดในครั้งนี้ 

สำหรับกิจกรรม นอกจากพิธีละหมาดแล้ว ยังมีการบรรยายธรรม(คุฎบะฮุ) การแสดงความยินดีและขออภัยต่อกัน (การขอมาอัฟ ) ในสิ่งที่ได้ล่วงละเมิดทั้งโดยตั้งใจหรือไม่ตั้งใจก็ตาม การบริจาค รวมทั้ง มีการแจกจ่ายอาหารให้กับผู้เข้าร่วมพิธีอีกด้วย

ทั้งนี้ การละหมาดวันอีฎิ้ลฟิตริ หรือวันอีดเล็ก ตรงกับวันที่ 1 เดือนเซาวาล เป็นเดือนที่ 10 ของเดือนในศาสนาอิสลามโดยถือทางจันทรคติ การละหมาดวันอีฎิ้ลฟิตริ ถือเป็นการปฎิบัติศาสนกิจที่มีความสำคัญต่อชาวไทยมุสลิมเป็นอย่างมาก มุสลิมทุกเพศทุกวัยทั้งชายหญิง จะต้องไปร่วมกันละหมาด โดยพร้อมเพรียงกัน ที่มัสยิดใกล้บ้าน หรือสถานที่ที่จัดให้มีพิธีละหมาด